aṃśuraṃśuṣṭe deva somā́pyāyatāmíti tádasyāṃśúmaṃśumevā́pyāyayantī́ndrāyaikadhanavída itī́ndro vaí yajñásya devátā tásmādāhéndrāyétyekadhanavída iti śatáṃśataṃ ha sma vā́ eṣá devānpratyékaika evāṃśurékadhanānā́pyāyate dáśadaśa vā túbhyamíndraḥ pyā́yatāmā tvamíndrāya pyāyasvetī́ndro vaí yajñásya devátā sā yaìva yajñásya devátā tā́mevaìtadā́pyāyayatyā tvamíndrāya pyāyasvéti tádetásminnāpyā́yanaṃ dadhātyā́pyāyayāsmāntsákhīntsanyā medhayéti sa yátsanóti tattádāha yátsanyetyátha yádanubrūte tádu tádāha yánmaghayéti svasti te deva soma satyā́maśīyetyékā vā́ etéṣāmāśī́rbhavatyr̥tvíjāṃ ca yájamānasya ca yajñásyodŕ̥caṃ gacheméti yajñásyodŕ̥caṃ gachānī́tyevaìtádāha